תלמידים יקרים

בחינת המעבר באזרחות תכלול את הנושאים הבאים

רקע להקמת המדינה

מגילת העצמאות

הרעיון הלאומי

מאפייני מדינת ישראל כמדינה יהודית

המיעוטים בישראל

השסע הלאומי.

עקרונות הדמוקרטיה-

שלטון עם, פלורליזם, סובלנות , הסכמיות והכרעת רוב.

מצורף סיכום החומר וכן מחוון המושגים.

בהצלחה לכולם

**הרקע ההיסטורי להקמת המדינה**

**המנדט הבריטי**

* עד 1918 שלטה בארץ ישראל האימפריה העות'מאנית (טורקיה), ותושבי ארץ ישראל היו ברובם ערבים ומיעוטם יהודים.
* בנובמבר 1917, במהלך מלחמת העולם ה-1, פרסמה בריטניה את "הצהרת בלפור" שכללה תמיכה בהקמת בית לאומי לעם היהודי בארץ ישראל.
* ב-1918 סיימה בריטניה את כיבוש ארץ ישראל, וכך יצא שהמעצמה שפרסמה הצהרת תמיכה בזכותו של העם היהודי לשוב לארץ ישראל היא גם זו שתשלוט מעכשיו בארץ. העלייה היהודית לארץ ישראל הלכה והתגברה.
* בתום מלחמת העולם ה-2 ציפה היישוב היהודי בארץ ישראל שבריטניה תעניק לו עצמאות, או לפחות תאפשר עלייה יהודית חופשית, ובמיוחד של פליטי השואה. בריטניה המשיכה להגביל את העלייה. בתגובה החלו ארגוני המחתרת היהודיים לבצע מעשי חבלה רבים נגד הצבא והמשטרה הבריטיים.
* ב-1947 נמאס לבריטניה מהמצב בארץ ישראל, והיא העבירה את שאלת ארץ ישראל לאו"ם כדי שהוא יחליט האם להמשיך את השלטון הבריטי או להעניק עצמאות לתושבי הארץ.

**החלטה 181 של האו"ם (תכנית החלוקה)**

* החלטה 181 של האו"ם מתייחסת לחלוקה של ארץ ישראל לשתי מדינות: מדינה יהודית ומדינה ערבית.
* האו"ם אישר בהצבעה את החלטה 181, בתאריך 29 בנובמבר 1947 (מה שמכונה אצלנו כ"ט בנובמבר). בהצבעה באו"ם הצביעו 33 מדינות בעד ההחלטה, 13 הצביעו נגד, ו-10 מדינות נמנעו.
* בהחלטה נקבע כי 55% משטח ארץ ישראל יימסר למדינה היהודית, ו-45% מהשטח יימסר למדינה הערבית. ירושלים ובית לחם יהיו בשליטה בינלאומית. לפי חלוקה זו היו אמורים להיות מאות אלפי ערבים בתחומי המדינה היהודית.
* בהחלטה 181 נקבע גם כי שתי המדינות יהיו דמוקרטיות, יתקיימו בחירות חופשיות, כל מדינה תשמור על זכויות האדם והאזרח, אסיפת הנבחרים הראשונה תכונן חוקה, וכל מדינה תעניק זכויות מיעוט לקבוצות המיעוט שבשטחה.
* ערביי ארץ ישראל **לא** קיבלו את החלטה 181, ולמחרת היום פתחו במלחמה.
* במהלך המלחמה, ב-14 במאי 1948 (ה' באייר תש"ח), הכריז היישוב היהודי בארץ ישראל על הקמת מדינת ישראל.
* במגילת העצמאות נכתב שבמדינת ישראל יהיו שלטונות נבחרים, חוקה, קיום זכויות טבעיות וזכויות מיעוט – כל זאת כמו שנקבע בהחלטה 181 של האו"ם.
* החלטה 181 ציינה באופן מפורט את הגבולות של כל מדינה, אך במגילת העצמאות **לא** מוזכר עניין הגבולות, משום שישראל הייתה במצב של מלחמה.
* כמו כן, בהחלטה 181 נכתב שירושלים תהיה עיר בשליטה בינלאומית, כלומר לא שייכת למדינה הערבית ולא למדינה היהודית. במגילת העצמאות **לא** מוזכר עניין ירושלים, מכיוון שישראל רצתה לכבוש את השטח שמוביל לירושלים, ולשחרר את השכונות היהודיות בירושלים – כלומר להפוך את ירושלים לחלק מהמדינה היהודית.

**מגילת העצמאות**

**מהי מגילת העצמאות**

* מגילת העצמאות היא מסמך אחד של שלושה עמודים בערך (כתוב על מגילת קלף) שבו מכריזים על הקמת מדינת ישראל.
* דוד בן-גוריון הקריא את המסמך והכריז על הקמת המדינה. ההכרזה הייתה בעיצומה של מלחמת העצמאות, ב-14 במאי 1948.
* על המסמך חתומים 37 חברי מועצת העם – נבחרים פוליטיים המייצגים את התנועות הפוליטיות השונות שהיו ביישוב היהודי בארץ ישראל, טרם הקמת המדינה.
* המגילה כוללת את ההיסטוריה של העם היהודי והקשר לארץ ישראל, את הבחירות שייערכו בקרוב ואת רשויות השלטון שיוקמו, ואת העקרונות המרכזיים שמצביעים על מדינה יהודית ודמוקרטית.

**ארבעת חלקי מגילת העצמאות**

**1. החלק ההיסטורי**

סקירה היסטורית של תולדות העם היהודי, הקשר של העם היהודי לארץ ישראל, ההצדקות להקמת מדינת ישראל

* הצדקה טבעית המתבססת על זכותו של כל עם להגדרה עצמית, כלומר להקים מדינת לאום משלו.
* הצדקה היסטורית המתבססת על הקשר ההיסטורי של העם היהודי לארץ ישראל, ולכך שגירשו אותנו ומאז חלמנו לחזור לארץ.
* הצדקה משפטית בינלאומית המתבססת על הצהרת בלפור המכירה בזכותו של העם היהודי להקים בית לאומי בארץ ישראל (הצהרת בלפור נכללה בכתב המנדט שניתן לבריטניה כדי לשלוט בארץ ישראל), ועל החלטה 181 של האו"ם המהווה אישור בינלאומי להקים מדינה.

**2. החלק הביצועי-המעשי**

הצהרה על הקמת מדינת ישראל, מוסדות השלטון והסמכויות שלהם, מבנה המערכת הפוליטית, הבחירות, המשטר הדמוקרטי. חלק זה מאפשר להקים רשויות שלטון, ולנהל באופן מעשי את המדינה.

**3. החלק ההצהרתי**

חלק זה עוסק בערכים ובעקרונות עליהם תתבסס המדינה: עלייה יהודית; הזכויות הטבעיות של בני האדם; ערכי החירות והשוויון: למשל, חופש דת ומצפון, שוויון זכויות לכל האזרחים; זכויות המיעוט שהמדינה מתכוונת לכבד, למשל שמירה על המקומות הקדושים לכל הדתות.

**4. החלק המדיני (פניות לגורמים שונים)**

פנייה לגורמים שונים: האו"ם, ערביי ישראל, מדינות ערב, יהודי התפוצות.

בכל הפניות מדגישה ישראל את נכונותה לשתף פעולה, את כוונתה לממש את החלטת האו"ם, ואת רצונה בשלום.

**שלוש הצדקות להקמת מדינת ישראל המופיעות במגילת העצמאות**

**1. הצדקה טבעית (הזכות הטבעית)**

לכל עם יש זכות טבעית להקים מדינה עצמאית משלו בשטח ארץ מסוים שאליו הוא קשור מבחינה היסטורית, וכך גם לעם היהודי יש זכות כמו לשאר העמים.

זכות זו מקבלת חשיבות גדולה עוד יותר כאשר עם מסוים נמצא במצוקה, כמו שהיה העם היהודי בעקבות השואה.

**2. הצדקה היסטורית (הזכות ההיסטורית)**

לכל עם יש קשר היסטורי לשטח ארץ מסוים – זוהי המולדת שלו. במקרה של העם היהודי המולדת היא ארץ ישראל.

במגילה מתואר הקשר של העם היהודי לארץ ישראל, וגם האסונות שפקדו אותנו משום שסולקנו מהארץ. העם היהודי התגבש בארץ ישראל וחי כאן מתקופת התנ"ך. רוב היהודים גורשו מכאן בניגוד לרצונם. השואה קרתה לנו משום שלא הייתה לנו מדינה. יהודי ארץ ישראל התנדבו לצבא הבריטי ותרמו לניצחון על גרמניה הנאצית במלחמת העולם השנייה.

*הערה:* צריך לזכור לפחות 3 אירועים היסטוריים של העם היהודי שמוזכרים במגילה (רק לציין אותם).

**3. הצדקה בינלאומית (הזכות החוקית-משפטית)**

הזכות החוקית היא ההכרה של מדינות העולם (או של גוף בינלאומי רשמי) בזכותו של העם היהודי להקים מדינה בארץ ישראל.

ההכרה הראשונה הייתה הכללתה של הצהרת בלפור במנדט שניתן לבריטניה על ארץ ישראל מטעם "חבר הלאומים".

ההכרה החשובה יותר ניתנה בהחלטה 181 של האו"ם (תכנית החלוקה) בתאריך 29 בנובמבר 1947. בהחלטה זו אושרה הקמת מדינה יהודית בחלק מארץ ישראל, ושורטטו גבולות המדינה היהודית.

**מדינה יהודית ודמוקרטית**

מדינת ישראל הוגדרה כמדינה יהודית ודמוקרטית. במגילת העצמאות אפשר למצוא יסודות יהודיים וגם יסודות דמוקרטיים.

**דוגמאות מתוך מגילת העצמאות המבטאות מחויבות לאופי היהודי של המדינה (יסוד המדינה היהודית)**

* מצוין הקשר ההיסטורי בין **העם היהודי** לארץ ישראל.
* מצוינת הזכות החוקית וההכרה הבינלאומית בזכותו של **העם היהודי** על ארץ ישראל.
* נאמר: "לפיכך נתכנסו, אנו חברי מועצת העם, נציגי **היישוב העברי** והתנועה הציונית..."
* נאמר: "אנו מכריזים בזאת על הקמת **מדינה יהודית** בארץ ישראל."
* כלומר, המדינה מוגדרת כמדינת לאום יהודית.
* נאמר: "מדינת ישראל תהא פתוחה **לעלייה יהודית** ולקיבוץ גלויות."

**דוגמאות מתוך מגילת העצמאות המבטאות מחויבות לאופי הדמוקרטי של המדינה (יסוד המדינה הדמוקרטית)**

* "ועד להקמת השלטונות הנבחרים והסדירים של המדינה" שלטון שנבחר בבחירות חופשיות הוא מאפיין דמוקרטי.
* "בהתאם לחוקה שתיקבע על-ידי האספה המכוננת הנבחרת" תפקידה של אספה כזו הוא לכונן חוקה ולפזר את עצמה. היות האספה נבחרת מעידה על מאפיין דמוקרטי.
* "תפעל מועצת העם כמועצת מדינה זמנית, ומוסד הביצוע, מנהלת העם, יהווה את הממשלה הזמנית." מדובר בהפרדת רשויות שהיא עיקרון דמוקרטי, וגם בכהונה זמנית עד לבחירות.
* "תשקוד על פיתוח הארץ לטובת כל תושביה. " המילים "כל תושביה" מעידות על עקרון דמוקרטי של שוויון.
* "תקיים שוויון זכויות חברתי ומדיני גמור לכל אזרחיה בלי הבדל דת, גזע ומין." שוויון הוא ערך ועיקרון מרכזי בדמוקרטיה.
* "תבטיח חופש דת, מצפון, לשון, חינוך ותרבות." סוגי החופש השונים מעידים על חירות, וחירות היא ערך ועיקרון מרכזי בדמוקרטיה.
* "אנו קוראים לבני העם הערבי תושבי מדינת ישראל... על יסוד אזרחות מלאה ושווה ועל יסוד נציגות מתאימה בכל מוסדותיה, הזמניים והקבועים." אזרחות שווה מבטאת את עקרון השוויון. נציגות מתאימה מבטאת הכרה במיעוט ורצון לתת זכויות קבוצה.

**הרעיון הלאומי**

**הגדרה של מדינה (מדינה ריבונית)**

* מדינה ריבונית היא התארגנות חברתית ופוליטית של בני אדם, אשר יש להם ריבונות בשטח מסוים.
* הם מקיימים שלטון מסודר על אוכלוסייה היושבת באותו שטח.
* מדינות העולם, או גוף בינלאומי, מכירים במדינה זו.
* ריבונות היא הזכות לנהל את ענייני החוץ והפנים של המדינה ללא התערבות גורם זר. *הערה:* הכוונה בריבונות היא שלאף גורם אחר אין זכות להפעיל סמכות, ואם גורם אחר עושה זאת, אז המדינה אינה ריבונית.

**הגדרה של אזרח**

* אזרחות היא מעמד חוקי המקנה לאדם זכויות וחובות מסוימות במדינה שבה הוא אזרח. היקף הזכויות והחובות משתנה ממדינה למדינה, אבל הבסיס דומה.
* הזכויות העיקריות הן מחויבות של המדינה להגנה על חייו וביטחונו של האזרח, אפשרות להצביע בבחירות הכלליות, זכות כניסה לארץ ויציאה ממנה, זכויות חברתיות שונות וחופש העיסוק במדינה.
* החובות העיקריות הן ציות לחוקי המדינה (גם כאשר האזרח בחו"ל), חובת התגייסות לשירותי הביטחון בעת הצורך וחובת תשלום מיסים למדינה (גם כאשר האזרח בחו"ל).

**חמישה תנאים לקיום מדינה ריבונית**

**1. טריטוריה-** טריטוריה היא שטח מוגדר בחזקה ובבעלות של המדינה, שבו רשאית המדינה להפעיל סמכויות חקיקה, ניהול ושיפוט, ולהגביל את הכניסה לאותו שטח. הטריטוריה כוללת את השטח היבשתי של המדינה, את המים הסמוכים לחופים שלה (אם יש לה חוף ים), את האוויר מעל הים והיבשה, ואת השטח התת-קרקעי מתחת לים וליבשה.

**2. אוכלוסייה -**בני אדם בעלי מעמד קבוע, חוקי ומוכר במדינה. המדינה קובעת את התנאים לקבלת אזרחות. צריך לפחות כמה אלפי אנשים שחיים באופן קבוע במדינה, כדי שאפשר יהיה לנהל את כל מערכות המדינה.

**3. שלטון-**שלטון סמכותי השולט באמצעות מוסדות מוסדרים על כל האוכלוסייה ועל כל הטריטוריה של המדינה, לשלטון יש סמכות בלעדית להפעיל סמכות וכוח במדינה.

**4. ריבונות-**מדינה ריבונית חופשית לנהל את ענייני הפנים וענייני החוץ שלה באופן עצמאי, ללא התערבות של גורם זר או מדינה אחרת.

**5. הכרה בינלאומית במדינה-**מדינות אחרות צריכות "להכיר" במדינה ולכבד את גבולותיה, והאו"ם צריך לאשר את הקמתה. למדינה יש זכויות וחובות על-פי המשפט הבינלאומי. המדינה מקיימת קשרים עם מדינות אחרות ועם גורמים בינלאומיים.

**קבוצה אתנית ולאום**

* **קבוצה אתנית-**קבוצת אנשים בעלי יסודות משותפים שאינם מתוך בחירה כמו שפה, מוצא משותף, היסטוריה משותפת ועוד, ולעיתים גם דת. קבוצה זו אינה שואפת להגדרה עצמית, כלומר אינה שואפת להקים מדינה משלה.
* **לאום (קבוצת לאום)-**קבוצת אנשים בעלי יסודות משותפים שהם כן מתוך בחירה כמו ערכים, עקרונות ואידיאולוגיה, או קבוצה שהיסודות המלכדים את חבריה הם יסודות אתניים תרבותיים כמו שפה, היסטוריה, תרבות ודת. לקבוצה רצון לחיות ביחד במסגרת של מדינה.

**סוגי לאומיות**

* **לאומיות אתנית-תרבותית**

לאומיות פירושה השאיפה לעצמאות מדינית במסגרת של קבוצת אנשים עם מרכיבים משותפים. **לאומיות אתנית** פירושה שהתגבשות הלאום והגדרת הזהות הלאומית מבוססת יותר על יסודות משותפים שאינם מתוך בחירה כמו שפה, מוצא משותף, היסטוריה משותפת ועוד, ופחות על יסודות משותפים שהם כן מתוך בחירה, כמו ערכים, עקרונות ואידיאולוגיה.

* **לאומיות מדינתית (נקראת גם "לאומיות אזרחית" או "לאומיות פוליטית")**

לאומיות פירושה השאיפה לעצמאות מדינית במסגרת של קבוצת אנשים עם מרכיבים משותפים. **לאומיות מדינתית** פירושה שהתגבשות הלאום והגדרת הזהות הלאומית מבוססת יותר על יסודות משותפים שהם כן מתוך בחירה, כמו ערכים, עקרונות ואידיאולוגיה, ופחות על יסודות משותפים שאינם מתוך בחירה, כמו שפה, מוצא משותף, היסטוריה משותפת ועוד.

**סוגים שונים של מדינות לאום**

* **מדינת לאום (אתנית-תרבותית)**

מדינה המזוהה עם לאום אתני אחד, למרות שעשויים להיות בה קבוצות אתניות או לאומים נוספים.

מדינת לאום מדגישה יותר את היסודות האתניים והתרבותיים של אותו לאום, ולכן הזהות של הלאום המרכזי תהיה הזהות הדומיננטית במדינה.

האפשרות להגר אל מדינת הלאום תהיה על סמך השתייכות ללאום המרכזי.

המדינה מקיימת שוויון זכויות מלא לכל האזרחים, ומאפשרת לקבוצות מיעוט אחרות לטפח את זהותן הייחודית.

*דוגמה:* מדינת ישראל היא מדינת לאום המזוהה עם הלאום היהודי, למרות שיש בה גם ערבים, דרוזים וצ'רקסים. בישראל מדגישים יסודות אתניים ותרבותיים יהודיים: למשל סמלי המדינה מבוססים על ההיסטוריה והדת היהודית. ההגירה אל מדינת ישראל מבוססת על סמך ההשתייכות ללאום היהודי (חוק השבות).

* **מדינה דו-לאומית**

מדינה המזוהה עם שני לאומים אתניים נפרדים. סמלי המדינה, המוסדות והחוקים מבטאים את היסודות האתניים של שני הלאומים במידה שווה. לשני הלאומים יש ייצוג פחות או יותר שווה במוסדות השלטון של המדינה. הזהות של האזרחים מושפעת משני הלאומים במידה משמעותית. בנוסף, קיימים ערכים תרבותיים ופוליטיים משותפים לשתי הקבוצות. המדינה מקיימת שוויון זכויות מלא לכל האזרחים, ומאפשרת לקבוצות מיעוט נוספות לטפח את זהותן הייחודית.

*דוגמה:* בלגיה היא מדינה דו-לאומית המזוהה עם הלאום הוָולוֺני ועם הלאום הפְלֶמי. במוסדות השלטון יש ייצוג שווה לשני הלאומים. השפה הצרפתית של הוולונים והשפה הפלמית (כמו הולנדית) של הפלמים הן השפות הרשמיות במדינה.

* **מדינה רב-לאומית (מדינה רב-תרבותית)**

מדינה המזוהה עם לפחות 3 לאומים גדולים ומשמעותיים. סמלי המדינה, המוסדות והחוקים מבטאים את היסודות האתניים של כל הלאומים הללו במידה שווה. לכל לאום ייצוג במוסדות השלטון לפי גודלו היחסי. לכל הלאומים יש השפעה משמעותית על הזהות של אזרחי המדינה. בנוסף, קיימים ערכים תרבותיים ופוליטיים משותפים לכל הקבוצות הללו. המדינה מקיימת שוויון זכויות מלא לכל האזרחים, ומאפשרת לקבוצות מיעוט נוספות לטפח את זהותן הייחודית.

*דוגמה:* שווייץ היא מדינה רב-לאומית הכוללת דוברי איטלקית, דוברי צרפתית, דוברי גרמנית ודוברי רומאנש. כל ארבע השפות הן רשמיות. במוסדות השלטון יש ייצוג יחסי לכל אזור, כדי לתת ביטוי לכל לאום.

* **מדינת כל אזרחיה (נקראת גם "מדינת לאום מדינתית" או "מדינת לאום פוליטית")**

מדינה המזוהה עם כלל האזרחים בתוכה, ולא עם לאום או קבוצה אתנית מסוימת. סמלי המדינה, המוסדות והחוקים מבטאים ערכים תרבותיים ופוליטיים משותפים לכל האזרחים. המדינה יוצרת למעשה לאום חדש שכולל את כל אזרחי המדינה, ללא חשיבות למוצא האתני. במדינה נמצאות קבוצות אתניות שונות, אך אין לכך חשיבות מבחינת המדינה. המדינה מעניקה שוויון זכויות לכל האזרחים.

*דוגמה:* ארה"ב היא מדינת כלל-אזרחיה המזוהה עם כל האזרחים שלה. כל מי שחי בארה"ב מרגיש שייך ל"אומה האמריקנית". לכולם סיכוי שווה לקבל אזרחות בארה"ב: אין חשיבות אם המוצא הוא יהודי, ערבי, אנגלי או סיני. ארה"ב מדגישה בעיקר יסודות שהם מתוך בחירה כמו חירות, שוויון, כלכלה חופשית וכדומה.

**הצדקות דמוקרטיות לקיום מדינת לאום**

מדינת לאום מדגישה יותר את הזהות של הלאום הגדול ביותר במדינה. לכאורה יש בעייתיות במדינת לאום שמזוהה או מייצגת קבוצת אנשים מסוימת, ולא את כל אזרחי המדינה. בכל זאת, יש מדינות לאום רבות שהן דמוקרטיות כמו ישראל וגרמניה.

**ההצדקות לקיום מדינת לאום**

**-הצדקה מן הזכות להגדרה עצמית, הצדקה קולקטיבית** – לכל קבוצת לאום יש את הזכות לעצב את זהותה ותרבותה הלאומית, והיא יכולה לממש זאת רק במדינה משלה. צידוק זה עוסק בזכות הקולקטיב למימוש עצמי והגדרה עצמית.

-**הצדקה ליברלית על-פי הזכות לתרבות** – כל קבוצת לאום יכולה לשמר את תרבותה ומנהגיה רק במדינה משלה, אחרת יש סכנה שתרבות זו תיעלם.

-**הצדקה לאומית קיומית**  (**הזכות לביטחון ומניעה מרדיפות**) – קבוצות לאום מסוימות שנרדפו בעבר או נרדפות בהווה יכולות לשרוד ולחיות בביטחון רק במדינת לאום משלהן. לדוגמה, הלאום היהודי נרדף במשך 1650 שנה, ועבר גם את השואה. בכל מקום רדפו יהודים, ורק במדינה היהודית הם יכולים לחוש ביטחון.

**-הצדקה על-פי חשיבות הסולידריות –** יצירת ערבות הדדית, הסכמיות והזדהות. כדי שמדינה תוכל לשרוד לאורך זמן, צריך שתהיה תחושת שותפות בין האזרחים. הזהות האתנית הייחודית של הלאום מהווה מוקד חזק להזדהות משותפת. יש הטוענים שהסכמתם של רוב אזרחי ישראל על הגדרתה כמדינה יהודית מחזקת את הסולידריות ומסייעת לחוסנה של המדינה.

-**הצדקה על-פי עקרון הכרעת הרוב** – עקרון הכרעת הרוב הוא עקרון בסיסי בדמוקרטיה, ולכן הגיוני לעצב את אופי המדינה בהתאם לרצונו של הרוב, כל עוד הוא לא פוגע בזכויות המיעוט.

**מדינת ישראל – מדינה יהודית
המאפיינים היהודיים של המדינה כפי שהם מתקיימים הלכה למעשה**

**במישור החוקתי**

**במישור המרחב הציבורי**

**במישור בין המרחב הציבורי לפרטי**

* במישור החוקתי - חשוב לדעת את כל החוקים,
* חשוב לדעת את תוכנו של כל חוק

 חשוב לדעת כיצד החוק מבטא את מדינת ישראל כמדינה יהודית

**חקיקה**

מבחינה משפטית קיימים חוקים שמצהירים על ישראל כמדינה יהודית, ולא רק דמוקרטית.להלן רשימת חוקים שהמטרות והתוכן שלהם מאפיינים את ישראל כמדינה יהודית, ומבטאים את הדת, הלאום והתרבות היהודית. לגבי כל חוק צריך לדעת: (א) תוכן (ב) מטרה (ג) כיצד מבטא החוק את אופייה היהודי של המדינה (כך יוצגו החוקים להלן).

**חוק שיפוט בתי דין רבניים**

מטרת החוק היא ליצור אחידות בקרב האוכלוסייה היהודית בישראל, וליצור חיבור בין הלאום היהודי לבין הדת היהודית.

החוק מעניק לבתי הדין הרבניים סמכות בלעדית בישראל לדון בענייני נישואין וגירושין של יהודים לפי ההלכה הדתית היהודית.

חוק זה מאפיין את ישראל כמדינה יהודית, משום שהוא מסתמך על הדת היהודית ועל הרבנים כסמכות דתית.

(החל מ2010 המדינה מאפשרת נישואין אזרחיים לאזרחים שהם חסרי דת)

**חוק שעות עבודה ומנוחה**

מטרות החוק הן לשמור על תנאי העסקה הוגנים, ולשלב את ימי המנוחה עם ימי השבת והחג לפי הדת היהודית.

החוק קובע כללים רבים הקשורים לתנאי העסקה של עובדים, ובין היתר נקבע כי יום המנוחה של עובד יהודי הוא יום שבת. אסור לבעל עסק יהודי לפתוח את העסק שלו בשבת, ואסור לבעל עסק לחייב עובד יהודי לעבוד בשבת.

חוק זה מאפיין את ישראל כמדינה יהודית, משום שהוא מבטא את מצוות שמירת השבת בדת היהודית.

**חוק איסור גידול חזיר**

מטרת החוק היא לצמצם עד כמה שאפשר את צריכתו של בשר חזיר בישראל, משום שהחזיר הוא חיה טמאה ביהדות ובאסלאם.

החוק אוסר על גידול חזירים לצורכי שחיטה ואכילה, פרט למספר יישובים של ערבים נוצרים. כמו כן מותר לגדל חזירים בגני חיות ציבוריים, ומותר להחזיק חזירים במכוני מחקר. החוק מתיר מכירה ואכילה של בשר חזיר בישראל.

חוק זה מאפיין את ישראל כמדינה יהודית, משום שהוא מבטא את האיסור בדת היהודית על אכילת בשר חזיר שהוא חיה טמאה.

**חוק חג המצות**

מטרת החוק היא לצמצם ככל הניתן מכירה וקנייה של חמץ במרחב הציבורי.

החוק אוסר על בעלי עסקים להציג חמץ בפומבי (כלומר בפני הציבור) במהלך חג הפסח, אם החמץ מיועד למכירה או לצריכה. כלומר, מותר למכור כל עוד לא מציגים זאת בפומבי. החוק תקף לגבי יישובים או שכונות שבהם רוב התושבים יהודים.

חוק זה מאפיין את ישראל כמדינה יהודית, משום שהוא מבטא את מצוות אי אכילת חמץ בפסח שקיימת בדת היהודית.

**חוק חינוך ממלכתי**

לפי סעיף 2 בחוק, מטרות החינוך הממלכתי בישראל כוללות בין היתר: "ללמד את תולדות ארץ ישראל ומדינת ישראל; ללמד את תורת ישראל, תולדות העם היהודי, מורשת ישראל והמסורת היהודית, להנחיל את תודעת זכר השואה והגבורה, ולחנך לכבדם"

החוק מדגיש את חשיבות הנחלת התרבות והמורשת היהודית באמצעות מערכת החינוך.

חוק זה מאפיין את ישראל כמדינה יהודית, משום שהוא מייחס חשיבות עליונה לחינוך היהודי, ולא רק לחינוך הכללי.

**-חוק רשות השידור**

אחת ממטרות החוק היא להנחיל לציבור ערכים יהודיים לפי המסורת, ההיסטוריה והדת היהודית.

החוק קובע מהן מטרות השידור הציבורי, שאחת מהן היא לחזק את הקשר בין האזרחים היהודים לבין המורשת היהודית שלהם.

חוק זה מאפיין את ישראל כמדינה יהודית, משום שהוא מדגיש את חשיבות המורשת היהודית, ולא רק את המורשת העולמית.

\_**חוק יסודות המשפט**

מטרת החוק היא לקבוע בסיס מוצק ואחיד עבור השופטים, ואחד הבסיסים הוא התרבות היהודית ומורשת ישראל.

החוק קובע שאם יש בעיה משפטית שאין לה מענה בחוקים הקיימים, צריכים השופטים להחליט לגביה ברוח עקרונות החירות, הצדק, היושר והשלום של מורשת ישראל.

חוק זה מאפיין את ישראל כמדינה יהודית, משום שהוא קובע שהבסיס המשפטי במדינה מסתמך **גם** על המורשת והתרבות של העם היהודי, ולא רק על ערכים ועקרונות אוניברסליים (כלל-עולמיים).

**חוק השבות**

מטרת החוק היא ליצור רוב יהודי באוכלוסייה של מדינת ישראל.

החוק מעניק לכל יהודי את הזכות לעלות לישראל ולקבל אזרחות. זכות זו מוקנית גם לבן זוגו, לילדו ולנכדו של היהודי. החוק מגדיר מיהו יהודי, כדי לקבוע מי ייהנה מהחוק. מטרת החוק היא לשמור על רוב דמוגרפי יהודי במדינה.

חוק זה מאפיין את ישראל כמדינה יהודית, משום שהוא מאפשר לכל בני הלאום היהודי לעלות לישראל ולקבל אזרחות.

**חוק האזרחות**

מטרת החוק היא ליצור רוב יהודי באוכלוסייה של מדינת ישראל.

החוק קובע מספר תנאים לקבלת אזרחות ישראלית, אחד מהם הוא "מכוח השבות". כל יהודי שעולה לישראל מקבל אזרחות ישראלית. תנאי נוסף מתייחס להתאזרחות, וכולל דרישה לדעת עברית ברמה מסוימת.חוק זה מאפיין את ישראל כמדינה יהודית, משום שהוא מעניק עדיפות לבני הלאום היהודי בקבלת אזרחות ישראלית.

**החוק לעשיית דין בנאצים ובעוזריהם**

מטרת החוק היא למצות את הדין עם פושעים נאצים שהיו אחראים לשואה.חוק זה מאפשר להעמיד לדין נאצים ועוזריהם על פשעים שביצעו נגד יהודים בתקופת המשטר הנאצי

חוק זה מאפיין את ישראל כמדינה יהודית, משום שהוא נותן ביטוי ייחודי לקורבנות הלאום היהודי במלחמת העולם השנייה, למרות שהיו עוד כ-60 מיליון קורבנות בני עמים אחרים.

**חוק יום הזכרון לשואה ולגבורה**

מטרת החוק היא לשמר את זיכרון השואה של העם היהודי.

החוק קובע כי יחול יום זיכרון שנתי קבוע לשואה ולגבורה של העם היהודי במלחמת העולם השנייה. ביום זה יתייחדו אזרחי המדינה עם זכרם של ששת מיליוני היהודים שנרצחו בשואה.

חוק זה מאפיין את ישראל כמדינה יהודית, משום שהוא מבליט את הנרצחים בני הלאום היהודי, למרות שהיו עוד יותר מ-60 מיליון קורבנות בני עמים אחרים.

**חוק יסוד מקרקעי ישראל**

מטרת החוק היא לוודא שאדמות מדינת ישראל לא יימכרו למי שאינו יהודי.

מקרקעי ישראל הם 93% מאדמות המדינה, ומתוכם 17% הן אדמות קק"ל. כל אדמות המדינה אינן ניתנות למכירה אלא לחכירה (שכירות) בלבד. אדמות קק"ל מוחכרות אך ורק ליהודים, משום שהן "אדמות הלאום היהודי", ומשמשות להתיישבות ציונית.

חוק זה מאפיין את ישראל כמדינה יהודית, משום שהוא מתייחס לאדמות המדינה כאילו הן אדמות הלאום היהודי, ובעיקר משום שבתקנון קק"ל נקבע שאדמות קק"ל יוחכרו (יושכרו) רק ליהודים.

**מאפייניה של מדינת ישראל כמדינה יהודית במישור המרחב הציבורי**

**השפה העברית** / מעמד השפה העברית

* העברית אמנם לא נקבעה בחוק מפורש כשפה הרשמית של מדינת ישראל וכך נותרה החקיקה מתקופת המנדט המקנה לעברית ולערבית מעמד של שפות רשמיות (לאחר הביטול המפורש בחקיקה של מעמד השפה האנגלית)
* החקיקה והפסיקה בישראל מקנות עדיפות לעברית כשפה רשמית כביטוי לאופייה היהודי של המדינה
* עם חקיקת "חוק יסוד חוק הלאום" נקבע עברית היא שפת המדינה וכך מעמדה הוסדר בחוק.

**סמלי המדינה:**

* סמלי המדינה הקבועים בחוק מבטאים את זהותה היהודית

* דגל המדינה מורכב ממגן דוד שהוא סמל יהודי מסורתי ומפסי תכלת ולבן שהם צבעי הטלית היהודית, (נבחר כדגלה של התנועה הציונית עוד בראשית דרכה)

* סמל המדינה הינו המנורה שעמדה בבית המקדש בירושלים ומשני צידיה ענפי זית
* המנון המדינה, "התקווה", מבטא את שאיפת העם היהודי לחזור לארצו ולחדש בה את חירותו המדינית.

**לוח השנה העברי**

* לוח השנה העברי הוא לוח השנה הרשמי של מדינת ישראל כביטוי לאופייה היהודי של המדינה
* החגים היהודים הינם ימי שבתון רשמיים במדינה
* החוק מחייב שימוש בתאריך עברי בכל מסמך רשמי היוצא מטעם המדינה ומוסדותיה
* בחוק הלאום נכתב: הלוח העברי הוא לוח רשמי של המדינה ולצדו ישמש הלוח הלועזי כלוח רשמי; השימוש בלוח העברי ובלוח הלועזי ייקבע בחוק..

**במישור בין המרחב הציבורי לפרטי – הסכם "הסטטוס קוו"**

* זהו הסדר להכרעה במחלוקות בסוגיות דת ומדינה בין המפלגות הציוניות והמפלגות החרדיות

( יסודו של ההסכם מיוחס למכתב הצהרת כוונות מ- 1947 שנשלח מהנהלת הסוכנות היהודית למפלגת אגודת ישראל )

 מטרת ההסכם:

נועד למנוע העמקת מחלוקות בין דתיים לחילוניים ולאפשר חיים משותפים במדינה שעתידה לקום.

עוסק בהסדרת ארבע סוגיות מרכזיות של דת ומדינה:

1. הגדרת השבת כיום המנוחה במדינת ישראל ליהודים
2. מטבח כשר במוסדות ממלכתיים
3. נישואין גירושין של יהודים יתנהלו בהתאם להלכה
4. מתן אוטונומיה לזרם החינוך הדתי חרדי
* **יהודי התפוצות: *נתונים על יהדות העולם והתפוצות (מושג רקע***
* בעולם כ 13.5 מיליון יהודים
* הריכוז הגדול ביותר של יהודים מצוי כיום בישראל - למעלה מ40- אחוז, והריכוז הבא אחריו מצוי בצפון אמריקה (ארה"ב וקנדה) – גם הוא למעלה מ-40 אחוז
* הקבוצה הדתית הגדולה ביהדות ארה"ב היא הקבוצה הרפורמית, אחריה הקונסרבטיבית, ורק אחריה האורתודוכסית (מלבד רבים שמגדירים עצמם יהודים ללא השתייכות לאף זרם דתי), בניגוד למצב בישראל בו רוב מוחלט של הדתיים מגדירים עצמם אורתודוכסיים
* ריכוזים גדולים נוספים של יהודים מצויים בצרפת, בריטניה, רוסיה, ארגנטינה וגרמניה
* בשונה מישראל, בריכוזים הגדולים של יהודי העולם ישנם אחוזים גדולים של נישואי תערובת, וההמשכיות של הזהות היהודית היא נושא מרכזי בדיון הציבורי
* **האחריות והמחויבות ההדדית של מדינת ישראל והעם היהודי בתפוצות**
* **אחריות המדינה לתפוצות**
* מחויבות המדינה ליהדות התפוצות באה לידי בתחומים שונים המבטאים את תפישתה כמדינת הלאום של כל העם היהודי. ביניהם ניתן למנות:
* חוק השבות וחוק האזרחות המאפשרים לכל יהודי לעלות לישראל ולקבל אזרחות בה
* מוסדות רשמיים של המדינה המטפלים בחיזוק זהותה היהודית של יהדות התפוצות ובעלייתה לישראל (למשל: ההסתדרות הציונית העולמית המעוגנת בחוק, קיומו של שר לענייני תפוצות ושר קליטה)
* התגייסות המדינה לטובת יהודים המצויים במצוקה ברחבי העולם
* החוק הפלילי של מדינת ישראל מאפשר ענישה של מי שפגע ביהודי על רקע יהדותו גם אם עשה זאת מחוץ לשטחה של המדינה וכלפי יהודי שאיננו אזרח המדינה

***יחס התפוצות למדינה:***

* זהות – רבים מיהודי העולם חשים קרבה והזדהות עם מדינת ישראל על אף היותם אזרחים לכל דבר במדינותיהם. במקרים מסוימים הדבר גורם לדילמות של "נאמנות כפולה".

תמיכה פוליטית בישראל – על ידי ארגונים ושדולות המשתדלים להשפיע על ממשלותיהם לתמוך בישראל בהקשרים שונים

* תמיכה כלכלית – לאורך השנים תומכת יהדות התפוצות בפעילויות שונות בישראל בסכומים גדולים

הדור הצעיר בהרבה קהילות מזדהה פחות עם ישראל ונעשים מאמצים לחיזוק הזדהות זו (פרויקט תגלית, שליחי הסוכנות היהודית וכדומה.

**המיעוטים בישראל**

**מהו מיעוט?**

קבוצה של אנשים הנבדלת מקבוצת הרוב במדינה. יש לקבוצה זו מאפיינים לאומיים, אתניים, דתיים, תרבותיים, לשוניים ועוד, השונים מהמאפיינים של קבוצת הרוב.

**שני סוגי מיעוטים במדינה על פי הקריטריון המבדיל אותם מהרוב:**

1. **קריטריון חיצוני**: נקבע על ידי קבוצת הרוב המבדילים את עצמם מהמיעוט.
2. **קריטריון פנימי**: נקבע על ידי קבוצת המיעוט המבדילים את עצמם מהרוב.

**המיעוטים בישראל:**

**הערבים:** המיעוט הערבי בישראל הוא מיעוט לאומי, אתני, תרבותי, דתי ולשוני. מיעוט זה מכיל מוסלמים, נוצרים ודרוזים, וביחד הם מהווים כ 20.5% מהאוכלוסייה במדינה. זהו המיעוט הגדול ביותר במדינה.

רוב הערבים הישראלים חיים ביישובים נפרדים, ומיעוטם חיים ביישובים מעורבים, ערבים יהודים. רוב הערבים בישראל הם מוסלמים סונים והמיעוט הם נוצרים.

מאז קום המדינה החברה הערבית הפכה מחקלאית כפרית לחברה שרובה עירונית. שיעור ההשתתפות של ערביי ישראל בשוק התעסוקה נמוך מהממוצע של כל האוכלוסיה במדינה. בין היהודים לערבים יש פערי שכר, מה שגורם לעוני במגזר הערבי, היעדר מקומות תעסוקה, היעדר תעשייה, מכשולים בפני יזמות עסקית ערבית. אחוז האזרחים הערבים המועסקים בשירות המדינה הוא 7%, נמוך מאד יחסית לאחוז שלהם באוכלוסיה. למרות פעולות של הממשלות בנושא בשנים האחרונות ותיקוני חקיקה של הכנסת עדיין יש פערים גדולים בין המצב הכלכלי של ערביי ישראל לבין הרוב היהודי.

האוכלוסיה הערבית פטורה משירות בצה"ל, ורק מעטים מהם מתנדבים לשירות זה. בקרב הבדואים קיים אחוז התנדבות משמעותי יותר, בעיקר ליחידת הגששים ולגדוד הסיור המדברי. הטיעון המרכזי למתן הפטור לערביי ישראל נובע מהדילמה שהם יימצאו בה במצב של לחימה בין מדינת ישראל לבין מדינות ערביות וארגונים פלסטיניים. מסלול השירות האזרחי/לאומי קיים בישראל אך הוא לא חובה כרגע לאוכלוסיה זו. חלק מהערבים, בעיקר נשים, מתנדבים לשירות לאומי.

מאפיינים לפי שוני דתי ותרבותי

**המוסלמים:**

* \* הרוב הגדול של ערביי ישראל הם מוסלמים (90%), מיעוט מתוכם נוצרים, (חלק מן הנוצרים אינם מעוניינים להזדהות כערבים)

 מתוך האוכלוסייה המוסלמית 15 אחוז (בקירוב) הם בדואים\*

* \* רוב הערבים בישראל מזהים עצמם כחלק מן האומה הערבית הגדולה, וחלקם הגדול גם מזדהים כפלסטינים. לרבים מהם בני משפחה במדינות ערב
* \* ניתן לזהות בקרב החברה הערבית בישראל מגמות של השתלבות במדינה ובחברה לצד תהליכי בידול והזדהות עם המאבק הפלשתיני נגד מדינת ישראל

**הנוצרים:**

* מיעוט דתי קטן יחסית (פחות מ-2 אחוז מאזרחי המדינה)\*
* \*רוב הנוצרים בישראל רשומים בסעיף הלאום כערבים. מאז 2014 ניתנה להם רשות להירשם כארמים
* \*המיעוט הנוצרי בישראל ברמה כלכלית גבוהה יחסית
* \*חלק ניכר מבני המיעוט הנוצרי משרתים בשירות צבאי או לאומי

**הדרוזים:**

* מיעוט קטן יחסית (פחות מ-2 אחוז מאזרחי המדינה)
* בעל דת ייחודית וסודית
* רובם מגדירים את עצמם כקבוצה אתנית נפרדת, ללא שאיפה לאומית-מדינית, ונאמנים למדינה בתוכה הם חיים.
* מאז ימי המנדט הבריטי כרתו הדרוזים ברית עם הישוב היהודי והשתלבו במערכות הביטחון והמדינה, ורבים מהם המשיכו בשירות קבע והגיעו לדרגות בכירות.
* - הדרוזים חייבים להתגייס לצה"ל, ואחוזי הגיוס שלהם גבוהים משל היהודים. רבים מהם משרתים ביחידות מובחרות, בקבע ובקצונה בכירה. עם זאת ישנם דרוזים, על פי הסקרים, המעוניינים לבטל את חובת הגיוס לבני העדה שלהם.
* לעומת הדרוזים בגליל, קבוצת הדרוזים ברמת הגולן שנכנסו תחת השליטה הישראלית רק לאחר מלחמת ששת הימים (1967), נמנעים בדרך כלל מקבלת אזרחות ישראלית ומהשתתפות בבחירות.

**מעמד המיעוטים במדינת ישראל על פי הכרזת העצמאות:**

**שתי התייחסויות בהכרזת העצמאות למעמד המיעוטים:**

**כאזרחים שווי זכויות:**

"מדינת ישראל... תקיים שוויון זכויות חברתי ומדיני גמור לכל אזרחיה בלי הבדל דת, גזע ומין..."

"תקיים חופש דת, מצפון, לשון, חינוך ותרבות."

**כקבוצה:**

"אנו קוראים... לבני העם הערבי תושבי מדינת ישראל ... ליטול חלקם בבניין המדינה על יסוד אזרחות מלאה ולשווה ועל יסוד נציגות מתאימה בכל מוסדותיה, הזמניים והקבועים".

יש פה הצהרה על כוונה לממש את השוויון הפוליטי של מיעוט זה כפרטים וכקבוצה.

**המתח בין מימוש זכויות אלה לאופייה היהודי של המדינה:**

הכרזת העצמאות מציגה את מדינת ישראל כמדינה יהודית ודמוקרטית.

מדינת ישראל מוגדרת כמדינה יהודית, אך מצד שני מחויבת לשמור על שוויון זכויות מלא לכל אזרחיה. שתי הגדרות אלה עומדות לעיתים קרובות בסתירה אחת לשנייה כאשר מדובר במיעוטים הלאומיים של מדינת ישראל. מדינת ישראל שואפת לשמור על זהותה היהודית, לשמור על רוב יהודי, לקיים תרבות יהודית וגם חוקי מדינה התורמים את היהדות. מצד שני, במדינת ישראל חיים כיום כמיליון אזרחים ערבים, המהווים יותר מ 20% מאוכלוסיית המדינה. מדובר במיעוט שווה זכויות, אשר נתקל לעיתים קרובות ביחס מפלה מצד מוסדות המדינה וחלקים מהאוכלוסייה היהודית.

**מעמד המיעוטים במדינת ישראל**

* בהכרזת העצמאות התחייבה מדינת ישראל להעניק זכויות שוות לכל אזרחיה ללא הבדל דת גזע ומין
* ישראל מעניקה לכל אזרחיה זכויות פרט מלאות ושוות
* החוק אוסר אפליה בקבלה לעבודה על בסיס לאומי או דתי
* ישנה אפשרות נרחבת לביטוי תרבותי ודתי במרחב הציבורי ובהיבטים מוסדיים (לעומת כמה ממדינות אירופה בהן קיימת הגבלה על לבישת כיסוי ראש מלא או בניית צריחי מסגדים)

**ביטויי קבוצות המיעוט במרחב הציבורי והמוסדי**

* לשפה הערבית מעמד מיוחד בישראל. חלק מפרסומי המדינה/שלטי הכוונה/תקנות שונות מחויבות להיכתב גם בערבית.
* ימי המועד של המיעוטים מוכרים להם כימי חופשה
* בני העדות הלא יהודיות כפופים לשיפוט הדתי של בתי הדין על פי דתם בנושאי אישות
* למיעוטים השונים קיימות מערכות חינוך נפרדות המתנהלות בשפתם
* חוק החינוך הממלכתי קובע כמטרה לחנך כל אדם לכבוד למורשתו ולזהותו התרבותית.

 **הרחבה**

**מעמד המיעוטים בישראל בתחום הדת**:

מדינת ישראל מכירה בחופש הפולחן של הערבים והדרוזים ובזכותם לקיים את חגיהם במועדם ולפי המצוות והטקסים. הכרה זו באה לידי ביטוי בחוק תיקון לפקודת ימי מנוחה, המפרט את ימי החג והמועד של כל הדתות המוכרות על ידי המדינה כימי מנוחה. החוק אוסר על המעסיקים להפלות עובד בשל סירובו לעבוד ביום המנוחה השבועית שלו. כמו כן אסור להפלות בקבלה לעבודה או בדרישות לקבלה לעבודה על פי לאום או דת.

משרד הדתות מקצה תקציבים לבניית מוסדות דת ובתי תפילה (מסגדים וכנסיות) ולהחזקתם, אך אין שוויון בתקציבים אלה, כי הערבים מקבלים רק 2.8% מתקציב משרד הדתות למרות שהם 18% מהאוכלוסייה.

המקומות הקדושים לכל הדתות בישראל מוגנים מפני חילול ויש לאפשר לבני הדת גישה חופשית למקומות המקודשים שלהם, על פי חוקי המדינה.

נישואין וגירושים בישראל מנוהלים על פי חוקים דתיים ועל ידי מוסדות דתיים – כל קבוצה דתית לעצמה. המדינה מכבדת את הלבוש המסורתי והתרבותי של כל דת ולא מתערבת בעניין זה. לעומת זאת, המדינה מתערבת במידה מסויימת בחוק הדתי, כדי להגן על זכויות הנשים והילדים, למשל בקביעת גיל מינימאלי לנישואין, ואיסור על נישואין של גבר ליותר מאישה אחת.

.

**מעמד המיעוטים בישראל בתחום השפה**:

הערבית היא שפה , בעלת מעמד מיוחד במדינה. רשויות השלטון חייבות לפרסם כל דבר רשמי גם בשפה זו. מטבעות, שטרות, בולים ותעודות מודפסים בעברית ובערבית. אמצעי התקשורת הממלכתיים מחויבים לשדר תוכניות בשפה הערבית. לעומת זאת דיונים בבתי המשפט מתנהלים בעברית בלבד, ועתירה לבג"ץ בנושא לא התקבלה. חלק ממשרדי הממשלה נמנעים מלהעניק שירותים בערבית ולטפל בפניות בערבית.

**מעמד המיעוטים בישראל בתחום החינוך והתרבות**:

יש בישראל מוסדות חינוך ציבוריים, באחריות ומימון המדינה, המיועדים לאוכלוסיה הערבית והדרוזית: גני ילדים, בתי ספר יסודיים ועל יסודיים המלמדים בשפה הערבית. במוסדות החינוך האלה לומדים ילדי קבוצות המיעוט את הספרות, הדת, המורשת וההיסטוריה הייחודית להם, וגם את חובותיהם וזכויותיהם האזרחיות במדינה.

למרות זאת חלק ממנהיגי הציבור הערבים לא מרוצים מרמת השיתוף שלהם בתכנון מערכת החינוך הערבית. הם מעוניינים במערכת חינוך בעלת אוטונומיה תרבותית נרחבת, שתקבע את מטרות החינוך ותכני החינוך לאוכלוסיה הערבית במדינת ישראל.

למרות השיפור בתקציבים הניתנים למערכת החינוך הערבית בישראל, עדיין יש פערים בין התנאים בה לבין התנאים במערכת החינוך של המגזר היהודי, בתקציבים, תשתיות, ציוד וכן הלאה. ההישגים של התלמידים במערכת החינוך הערבית נמוכים מההישגים של התלמידים במערכת החינוך היהודית. שיעור הזכאות לבגרות בקרב תלמידים אלה נמוך מהממוצע הארצי.

**מעמד המיעוטים בישראל מבחינת השפעה על המרחב הציבורי:**

במרבית מדינות הלאום הדמוקרטיות רק קבוצת הרוב הלאומי משפיעה על עיצוב החיים הציבוריים, וגם בישראל למיעוט הערבי השפעה מועטה על המרחב הציבורי. המפלגות הערביות לא מיוצגות במוסדות השלטון, מלבד בכנסת, והן מעולם לא הוזמנו להשתתף בקואליציה.

קיים קושי לממש את זכויות האדם באופן מוחלט בשל התנגשות בין זכויות, והתנגשות בין זכות ליעד אחר של המדינה (כמו ביטחון), או נורמה חברתית במדינה (כמו ערכים יהודיים ותרבות יהודית).

גם בנושא זכויות הקבוצה יש פער בין החוק למציאות. ברוב שלטי התנועה והרחובות חסר כיתוב בערבית, למשל, גם אם רוב האוכלוסייה באזור ערבית.

**השסע הלאומי ואתגר החיים המשותפים**

* **מהו שסע?**

קו גבול חברתי המבדיל וחוצה חברה למחנות וגורם למתח בין המחנות.
השסעים הנ"ל מבטאים מתח, קיטוב ומחלוקות בין הקבוצות השונות בישראל.

**שסע לאומי בישראל**:

* מתח / פיצול / חיכוך בין יהודים וערבים בישראל (בקווי 1967)
* נובע מסיבות היסטוריות/ דתיות/ חברתיות/ פוליטיות (יש להדגים לפחות שתי סיבות)
* מתבטא בעוינות הדדית/ מתחים / אפליה (יש להדגים לפחות דרך אחת)

**הגורמים לשסע הלאומי:**

1. **הסכסוך היהודי-ערבי והישראלי-פלסטיני :**

בסוף המאה ה-19 קמה התנועה הציונית שקראה ליהודים לעזוב את הגולה ולעלות לארץ ישראל. ואכן בשנת 1881 הגיעה לארץ העלייה הראשונה ואחריה הגיעו יהודים רבים נוספים. ככל שגדל מספר היהודים בארץ והתחזקה ההתיישבות היהודית, כך גם גברה ההתנגדות הערבית להתיישבות היהודית. כאשר קמה מדינת ישראל, החריפה ההתנגדות הערבית, ובמלחמת העצמאות ניסתה התנגדות זו למנוע בכוח את הקמת המדינה. במהלך המלחמה ברחו וגורשו כ-700,000 ערבים שחיו בארץ ישראל והם עברו להתגורר בארצות ערב ובשטחי יהודה, שומרון ועזה. ערבים אלו הפכו לפליטים, שהצהירו על רצונם לחזור לכל המקומות מהם ברחו וגורשו. במלחמת ששת הימים הצליח צה"ל לכבוש את שטחי יהודה, שומרון ועזה, ומדינת ישראל מצאה את עצמה שולטת בשטחים, בהם גרו מאות אלפי ערבים פלסטינים שגורשו במלחמת העצמאות משטחי מדינת ישראל, ועתה הם היו תחת שלטון צבאי ישראלי. עובדה שהחריפה עוד יותר את השסע הלאומי.

\\

1. **ההתנגשות בין הזהות הלאומית והזהות האזרחית**
* - הערבים שנשארו בגבולות מדינת ישראל לאחר מלחמת העצמאות, קיבלו אזרחות ישראלית, והם היו מחויבים למדינה ולחוקיה, אולם הם נאלצו להתמודד עם מצב חדש. בעבר הם היו הרוב במדינה והיהודים היו המיעוט. ואילו לאחר מלחמת העצמאות היהודים הפכו לרוב והם הפכו למיעוט. מצבם של הערבים בישראל היה עדין במיוחד משום שהם חיו במדינה שהייתה בעימות עם שאר מדינות ערב.
* - המתח בין ערביי ישראל ומדינת ישראל התחזק גם בגלל העובדה שמדינת ישראל שלטה בערביי השטחים על ידי שלטון צבאי, וכידוע ערביי ישראל קשורים לערביי השטחים בקשרי דם, דבר שרק הגביר עוד יותר את השסע הלאומי. ערביי ישראל מאשימים את מדינת ישראל במצב של אחיהם הערבים בשטחים. לטענתם מדינת ישראל פוגעת באחיהם בשטחים ולכן הם תומכים בהקמת מדינה פלסטינית שבה יגורו אחיהם ערביי השטחים [מדינה שתקום לצד ישראל]. תמיכה זו של ערביי ישראל באחיהם הגרים בשטחים גורמת לכך שחלק מהציבור היהודי במדינת ישראל חושב שערביי ישראל אינם נאמנים למדינה וכי נאמנותם לאחיהם בשטחים קודמת לנאמנותם למדינה. רגשות אלו כמובן אינן מפחיתות מרמת השסע הלאומי ואף מגבירות אותו.
* 3. **מדינת ישראל = מדינת לאום יהודית**
* העובדה שמדינת ישראל היא מדינת העם היהודי, גורמת לכך שערביי ישראל חשים לפעמים שמדינת ישראל אינה מדינתם. הם רואים בחוק השבות חוק המפלה את היהודים לטובה. משום שיהודים העולים ארצה מקבלים אזרחות ישראלית אוטומטית, ואילו ערבים שרוצים להיכנס לישראל, נתקלים בבעיות רבות. בנוסף, הערבים מרגישים שהם אינם מקבלים נתח שווה מהעוגה התקציבית בישראל. הערבים טוענים שרוב כספי המדינה מגיעים למגזר היהודי, בעוד שהמגזר הערבי מצוי במצוקות רבות. היהודים בישראל נהנים לא רק מכספי המדינה אלא הם מקבלים סיוע נדיב גם מהיהודים בחו"ל, דבר המגביר עוד יותר את הפערים בין היהודים והערבים. ערביי ישראל שואפים לבטל את הדגשת היסודות האתניים היהודיים בישראל, ורוצים להפוך את מדינת ישראל למדינת כלל אזרחיה. ושאיפה זו נתפסת כאיום מצד היהודים על אופייה היהודי של מדינת ישראל.
* **ביטויי השסע הלאומי**
* **1. בישראל ישנם חוקים המאפיינים את ישראל כמדינה יהודית, היוצרים הרגשת אפליה בקרב הערבים :**  **כגון :**א'. חוק השבות – מאפשר ליהודים לעלות לישראל ולקבל     אזרחות אוטומטית.
ב'. חוק שירות הביטחון – פוטר את הערבים משירות בצה"ל  ומשום כך הם אינם זכאים להטבות  המוענקות ליוצאי צבא [סיוע ברכישת דירות/קבלה לשרות הציבורי].
ג'. חוק מעמד הסוכנות היהודית – רק יישובים יהודים מקבלים סיוע בקליטת עלייה והתיישבות.
* 2. **אפליה ממוסדת במדיניות :**א. מערכת החינוך היהודית בישראל מקבלת תקציבים  גדולים מזו הערבית. ומשום כך נוצר פער גדול לטובת  החינוך היהודי המתבטא בסופו של התהליך באחוזי נשירה גבוהים של תלמידים במגזר הערבי, ותוצאות נמוכות יותר בבחינות הבגרות ובזכאות לתעודת בגרות.
* ב. הקצאת תקציבים לא שוויונית בתחום הרווחה –  למרות רמת העוני הגבוהה במגזר הערבי בישראל

ג. התקציבים של הרווחהנמוכים מאלו אצל היהודים [פחות עובדים סוציאליים].

* 3. **אפליה ממוסדת בהתיישבות :**א. מדיניות ההתיישבות של קק"ל [אין מחכירים קרקעות לאום ללא יהודים].
* ב. מדיניות הקצאת קרקעות של מנהל מקרקעי ישראל מפלה לטובה את ההתיישבות החקלאית היהודית ,
* 4. **קיימת גם אפליה חברתית כלפי הערבים, שבאה לידי ביטוי בחיי היומיום :** לדוגמא ביחס למקום המגורים [ישנה התנגדות למגורים של ערבים בשכונות יהודיות

 **דרכי התמודדות עם השסע הלאומי**

* - חינוך כל המגזרים לסובלנות ולקבלת האחר במדינה יהודית ודמוקרטית
* - הקפדה על זכויות הפרט וזכויות תרבותיות מסוימות
* - קידום ייצוג הולם בשירות המדינה ובחברות ממשלתיות
* - מדיניות של העדפה מתקנת/ הקצאת משאבים מיוחדים (הונהגה בישראל בכמה תחומים כלפי המיעוט הערבי)
* - הנהגת שיטת בחירות יחסית המאפשרת ייצוג בכנסת לקבוצות השונות

**דמוקרטיה**

תיאוריה על פיה המדינה הדמוקרטית מוצדקת משום שהיא מבטאת הסכמה בין האזרחים לבין עצמם ובינם לבין השלטון .הסכמה על דרך הפעולה של אזרחים, זכויותיהם וסמכויות השלטון, מייחסים מעין הסכמה הדדית (חוזה בלתי כתוב) בין האזרחים והשלטון: כל האזרחים מוותרים על חלק מחירותם, ומתחייבים לציית לשלטון, ומן הצד השני השלטון מתחייב לפעול להבטחת ביטחונם וזכויותיהם.

 **עקרון שלטון העם**

עקרון שלטון העם פירושו שהעם הוא הריבון והוא מקור הסמכות השלטונית. העם מעביר את הריבונות מרצונו החופשי אל נציגים שהוא בוחר לפרק זמן קצוב וקבוע מראש. הנציגים שבשלטון אמורים למלא אחר רצון האזרחים, ולאזרחים יש אפשרויות נוספות להשפיע על השלטון.

* + **סוגי דמוקרטיה**
		- **דמוקרטיה ישירה**

הכוונה היא לשיתוף פעיל של האזרחים בקביעת המדיניות ובקבלת ההחלטות. כלומר, כל האזרחים שולטים ביחד, עורכים דיונים,ומקבלים ביחד החלטות. באתונה הייתה דמוקרטיה ישירה לפני כ-2500 שנה. בעידן המודרני אין שום אפשרות לקיים דמוקרטיה ישירה. הדבר הכי קרוב לכך הוא משאל עם.

* + - **דמוקרטיה ייצוגית (עקיפה)**

האזרחים בוחרים נציגים אשר יקבעו מדיניות ויקבלו החלטות עבור כל האזרחים. חשוב שלכול הקבוצות במדינה יהיו נציגים מטעמם בשלטון. הדמוקרטיה הייצוגית היא זו שקיימת כיום בכול המדינות הדמוקרטיות בעולם.

* + - **הקשיים בקיום דמוקרטיה ישירה היום**

1. האוכלוסייה כוללת מיליוני אנשים. אין אפשרות טכנית לכנס את כולם לדיון.

2. רוב הציבור עסוק בפרנסתו. אין לו זמן להתעסק בכל הנושאים הקשורים במדינה.

3. מדינה מתעסקת עם בעיות רבות מתחומים שונים. לרוב הציבור אין את הידע והכישורים הנדרשים.

* + **משאל עם – הגדרה**

משאל עם פירושו שרשויות השלטון מפנות שאלה אחת לכל אזרחי המדינה בנושא מרכזי מאד, והעם נדרש לענות בעד או נגד.

המענה על השאלה מתבצע כמו בבחירות באמצעות הצבעה בקלפי, אך במקום פתק של מפלגה שמים פתק של בעד או נגד.

החלטת העם מחייבת את הממשלה, אלא אם כן נקבע שמשאל מייעץ בלבד.

* **נימוקים בעד משאל עם (יתרונות)**

1. התשובה המתקבלת במשאל עם משקפת את עמדת הציבור בנושא מסוים, לעומת הבחירות בהן יש הרבה נושאים.

2. בבחירות הנבחרים יכולים להבטיח הרבה הבטחות ולא תמיד לקיימן. במשאל עם השלטון מחויב לבצע את הדברים.

3. חיזוק עקרון ההשתתפות הפוליטית – הציבור המשתתף במשאל עם מרגיש שביכולתו להשפיע על קבלת ההחלטות במדינה.

4. משאל עם מאפשר להכריע בנושאים השנויים במחלוקת באמצעות הצבעה הוגנת, וכך למנוע פילוג בעם.

אם ההחלטה מתקבלת באמצעות הצבעה הוגנת של משאל עם, אז הצד המפסיד לא יוכל לבוא בטענות.

5. ההכרעה באמצעות משאל עם נותנת לממשלה לגיטימציה למימוש מדיניותה.

הממשלה תוכל לטעון שזה מה שרוב הציבור רוצה.

* **נימוקים נגד משאל עם (חסרונות)**

1. משאל עם עוקף את הפרלמנט ופוגע בסמכותם של חברי הפרלמנט לקבל החלטות.

הדבר מהווה הבעת אי אמון של העם בנבחרי הציבור.

2. משאל עם מהווה הסרת אחריות מצד השלטון – במקום שהשלטון יקבל החלטות, הוא מעביר את האחריות לציבור.

3. משאל עם דורש תשובה של בעד או נגד, ללא אפשרות של תשובה אחרת, וללא אפשרות לנמק את התשובה.

4. במשאל עם ניסוח השאלה נעשה על ידי רשויות השלטון.

קיים חשש שניסוח השאלה יהיה מניפולטיבי, כך שהציבור יתמוך בעמדת הממשלה.

5. משאל עם יכול לגרום לקרע בעם ולהחריף את השסעים הקיימים, משום שמתקבלת תשובה נחרצת.

במשאל העם אין אפשרות למשא ומתן פוליטי שיכול להוביל לפשרה.

* + **בחירות דמוקרטיות – הגדרה**

בחירות הן הליך פוליטי באמצעותו בוחרים את השלטון במדינה דמוקרטית. כדי שהבחירות ייחשבו לדמוקרטיות חייבים להתקיים בהן חמישה תנאים: כלליות, חשאיות, מחזוריות, שוות, התמודדות חופשית.

התנאים לקיום בחירות הוגנות ודמוקרטיות

**כ – כלליות**: כל האזרחים במדינה רשאים לבחור ולהיבחר בבחירות הכלליות לבית הנבחרים (בית המחוקקים).

**ח – חשאיות**: אף אחד לא יכול לדעת מה הצביע הבוחר, פרט אליו כמובן, כדי למנוע הפעלת לחץ עליו.

**מ – מחזוריות**: הבחירות מתקיימות כל פרק זמן קבוע, באופן מחזורי, כדי שהשלטון הקיים לא יאריך את כהונתו.

**ש – שוויוניות**: לכל מצביע יש קול אחד בלבד, וכל קול שווה לקול של אזרח אחר.

**ה – התמודדות חופשית**: אסור למנוע ממועמד להתחרות בבחירות, ואסור לפגוע או לאיים על מועמד בבחירות. צריכה להיות התמודדות הוגנת בין שני מועמדים לפחות, תוך שמירה על זכויות הקשורות למערכת בחירות כמו חופש הביטוי, חופש ההתאגדות, חופש האסיפה, חופש הביטוי, חופש העיתונות וכדומה.

* **התנאים לקיומן של בחירות דמוקרטיות הם**
* כלליות – כל האזרחים רשאים להצביע בבחירות. לא מונעים מאזרח את זכות ההצבעה.
* ארציות – כל המדינה היא אזור בחירה אחד.
* ישירות – הבוחרים מצביעים באופן ישיר עבור הנציגים לפרלמנט – אין שלב הצבעה נוסף של מועצה מסוימת.
* שוות – כל קול שווה לאחד (לפני קום המדינה היה מצב מסוים בו קול מסוים היה שווה לשניים).
* חשאיות – אף אחד לא יכול לדעת מה הצביע הבוחר, כדי למנוע הפעלת לחץ עליו.
* יחסיות – כל מפלגה מקבלת בכנסת ייצוג יחסי לפי מספר הקולות שקיבלה בבחירות.
* **אחוז החסימה**

אחוז מינימלי מסוים מהקולות הכשרים שנספרו בבחירות לבית הנבחרים. מפלגה צריכה לעבור את האחוז הזה כדי לזכות לייצוג כלשהו בפרלמנט. אחוז החסימה יכול להתקיים אך ורק בשיטת בחירות יחסית. המטרה היא לצמצם את מס המפלגות בפרלמנט.

בישראל אחוז החסימה הוא 3.25%. מפלגה שקיבלה פחות מ-3.25% מסך כל הקולות הכשרים, לא נכנסת לכנסת.

* **שיטות בחירות**

בישראל שיטת הבחירות היא **רשימתית, ארצית ויחסית**.

1. איך נבחרים

**שיטה רשימתית:** המצביעים בוחרים במפלגה שרשימת המועמדים שלה נקבעה מראש בבחירות הפנימיות של המפלגה (פריימריז), או בדרך אחרת על ידי המפלגה בעצמה.

2. חלוקת אזורי בחירה

**שיטה ארצית**: כל הארץ מהווה אזור בחירה אחד לצורך חישוב תוצאות הבחירות, והבחירות מתקיימות באותו מועד בכל המדינה.

3. חישוב התוצאות

**שיטה יחסית**: חלוקת המושבים בפרלמנט מותאמת באופן יחסי למספר הקולות שכל מפלגה קיבלה, בתנאי שעברה את אחוז החסימה. מפלגה שקיבלה 10% מקולות הבוחרים תזכה ב-10%

**תרבות פוליטית דמוקרטית: סובלנות, פלורליזם והסכמיות**

* + **הגדרת המושג "תרבות פוליטית דמוקרטית"**

תרבות פוליטית דמוקרטית היא האמונה של האדם בערכים ובעקרונות הדמוקרטיים.

האמונה כוללת הפנמה של ערכים ועקרונות כמו השתתפות אזרחית בעניינים פוליטיים, קבלת הכרעת הרוב, סובלנות, פלורליזם והסכמיות.

קיום תרבות פוליטית דמוקרטית, והבנת החשיבות שלה, מחזקים מאד את היציבות של המשטר הדמוקרטי.

תרבות פוליטית דמוקרטית איננה מתקיימת במידה שווה בכל מדינה דמוקרטית.

* + **עקרון הסובלנות –**

סובלנות היא הנכונות לקבל ולכבד את כל בני האדם כמו שהם, למרות ההבדלים בדעות, בצבע העור, בשפה, בדת ועוד.

מכבדים גם את מי ששונה ממני, את "האחר".

הנכונות לסבול דעות שונות ומנוגדות למרות אי ההסכמה.

כמו כן, הימנעות מתגובות של אלימות פיזית או אלימות מילולית כלפי דעות ש"מרגיזות" אותי.

בנוסף, הימנעות מהפעלת סמכות שלטונית נגד דעות "מרגיזות".

* + **עקרון הפלורליזם –**

פלורליזם פירושו ריבוי ומגוון של קבוצות, דעות, צרכים ורצונות שונים במדינה. צריכה להיות הכרה בזכות קיומן של קבוצות שונות, מתן זכות לבטא את אותה שונות, מתן אפשרות להתארגן במסגרות שונות, ולפעול להשגת הצרכים והרצונות השונים.

* **הפלורליזם מתבטא בתחומים שונים:**

בתחום הדתי: מגוון של דתות, מגוון של מנהגים בתוך אותה דת, מגוון של מבנים ומוסדות דת.

בתחום הפוליטי: ריבוי ומגוון של מפלגות: בבחירות לכנסת בשנת 2013 התמודדו 32 מפלגות – פלורליזם במיטבו.

בתחום החינוכי-תרבותי: ריבוי ומגוון של תנועות נוער כמו שיש בישראל ("בני עקיבא", "הצופים", "השומר הצעיר" וכדומה).

**הערה**- אלה הן רק מספר דוגמאות. פלורליזם צריך להתקיים בכל התחומים.

* + **עקרון ההסכמיות –**

עקרון ההסכמיות פירושו הסכמה רחבה בין הקבוצות השונות במדינה על כללי המשחק הדמוקרטיים, כדי לאפשר למדינה ולחברה לפעול כיחידה מגובשת למרות חילוקי הדעות. לא צריך להסכים על הכול, אך חייבת להיות הסכמה בנושאים מרכזיים כמו גבולות המדינה, קיום משטר דמוקרטי, וקבלת השלטון שנבחר בבחירות דמוקרטיות כשלטון לגיטימי. ההסכמיות מאפשרת לנהל חיים משותפים למרות חילוקי הדעות, והיא מחזקת את היציבות החברתית והפוליטית במדינה. קיים מתח מסוים בין הפלורליזם המעודד ריבוי דעות לבין ההסכמיות המעודדות אחידות.

.

* **הסכמיות ויציבות המשטר:**

ככל שמידת ההסכמיות עולה כך עולה גם רמת יציבות המשטר. במשטר הדמוקרטי יש ביטויים לגיטימיים מקובלים לביטוי של אי הסכמה. לדוגמה: הפגנות, ביטויים בתחום האמנות, תקשורת מבקרת, הקמת מפלגות כדי לממש אינטרסים שונים והשתתפות בבחירות דמוקרטיות. לעומתן צורות ביטויי אי הסכמה שאינן לגיטימיות הן בדרכי אלימות, עבריינות אידיאולוגית ופוליטית.

שים לב-ישנו מרחב בין ערך הפלורליזם המעודד ריבוי דעות לבין ערך ההסכמיות המחזק את האחידות/ הערכים המשותפים.

**עקרון הכרעת הרוב**

* + **עקרון הכרעת הרוב -**

ההחלטות במדינה דמוקרטית צריכות להתקבל על סמך דעת הרוב. כולם רשאים להשתתף בתהליך קבלת ההחלטות, אבל הרוב מכריע. כולם צריכים לכבד ולקיים את ההחלטה. זוהי הדרך הטובה ביותר לפתור מחלוקות בדרכי שלום.

הרוב צריך לדעת להכריע בכל נושא בלי לפגוע בזכויות המיעוט. כלומר, הרוב צריך לשמור על כללי המשחק המאפשרים למיעוט להפוך לרוב בהזדמנות אחרת: בחירות דמוקרטיות, חופש ההתארגנות, חופש ההפגנה, חופש הביטוי וכדומה.

\

* + **עריצות הרוב**

עריצות הרוב פירושה שהרוב מנצל בצורה לא דמוקרטית את הכוח שיש לו, פוגע בזכויות אדם בצורה בלתי מידתית, ומקבל החלטות שימנעו מן המיעוט את האפשרות להפוך לרוב בהמשך. למשל, שינוי בהליך הבחירות, פגיעה בחופש הביטוי, חופש ההתאגדות וכדומה.

* + **חשיבות עקרון הכרעת הרוב (נימוקים להצדקת הכרעת הרוב)**

החלטת הרוב קרובה יותר להחלטת העם. מבחינה מספרית הרוב קרוב יותר לסך האזרחים (עקרון שלטון העם)

החלטת הרוב מבטיחה יציבות שלטונית ללא הפיכות אלימות. עקרון ההסכמיות)

הכרעת הרוב מאפשרת קבלת החלטות בדרכי שלום.

* + **המונח "רוב" - הגדרה**
* רוב רגיל - ההחלטה שמתקבלת היא זו שקבלה את רוב הקולות מקרב מי שהשתתף בהצבעה בפועל. לדוגמה: חוק התקבל בכנסת בקריאה שלישית ברוב של 30 חברי כנסת מתוך 40 שהשתתפו בהצבעה.
* רוב מוחלט - רוב הקולות: יותר מ50% מבין כלל בעלי זכות ההצבעה. לדוגמה: הצבעת אי אמון של הכנסת בממשלה מחייבת רוב של 61 חברי כנסת ויותר.
* רוב מיוחס: יותר מ 50% מבין כלל בעלי זכות ההצבעה כפי שנקבע מראש. לדוגמה: כדי לשנות סעיף בחוקה בארה"ב נדרשת הצבעה של 2/3 מחברי בית הנבחרים.

.